– 326. mál . um breyting á lögum nr. 41 / 1968 , um verslunaratvinnu , ásamt síðari breytingum . ( Lagt fyrir Alþingi á 118. löggjafarþingi 1994 . ) Úr 1. málsl. 3. mgr. 10. gr. laganna falla niður orðin : „ . . . stofnun nýs fyrirtækis í viðkomandi verzlunargrein sé þjóðhagslega óhagkvæm , hvort heldur almennt eða miðað við fyrirhug aðan verzlunarstað , eða . . . “ Lög þessi öðlast gildi nú þegar . Athugasemdir við lagafrumvarp þetta . Með frumvarpinu er verið að fullnægja skuldbindingum sem Ísland hefur tekið á sig með því að gerast aðili að almennum samningi um þjónustuviðskipti ( General Agreement on Trade in Services , GATS ) sem er einn af þeim samningum sem urðu til við lok Úrúgvæviðræðna GATT . Samkvæmt GATS hafa ríki skuldbundið sig til að beita reglum um bestu kjör ( most favoured nation — m.f.n. ) að því er varðar þjónustuviðskipti og einnig til að setja ekki takmarkanir á erlenda aðila umfram innlenda ( landskjör eða national treatment ) sem hyggjast veita þjónustu á yfirráðasvæði þeirra , nema að því leyti sem sérstakur fyrirvari er um það gerður í tilboði við komandi ríkis . Ákvæði það sem hér er lagt til að verði fellt brott virðist á yfirborðinu fela í sér mikla tak mörkun og gefa færi á að beita mismunun eftir þjóðerni eða öðrum högum , án þess að sú ástæða sé gefin upp . Í reynd hefur þessu ákvæði ekki verið beitt hin síðari ár í það minnsta , ef nokkru sinni . Einnig er ljóst að ákvæðið er ekki í samræmi við nútímaviðhorf um frjálsa samkeppni , svo sem þau birtast einkum í samkeppnislögum , nr. 8 / 1993 . Ráðherra á algerlega frjálst mat um þjóðhagslega hagkvæmni þegar sótt er um verslunarleyfi fyrir nýjan aðila . Engar leiðbeiningar er að finna í athugasemdum sem fylgdu frumvarpi til laga nr. 7 / 1970 , um breyting á lögum um verslunaratvinnu , um hvernig beri að túlka ákvæði þetta . Fjármálaráðuneyti , fjárlagaskrifstofa : Umsögn um frumvarp til laga um breyting á lögum nr. 41 / 1968 , um verslunaratvinnu , ásamt síðari breytingum . Í athugasemdum við frumvarpið kemur fram að það sé flutt til þess að fullnægja skuldbindingum sem Ísland hefur tekið á sig með aðild að almennum samningi um þjónustuviðskipti sem er einn af þeim samningum sem urðu til við lok Úrúgvæviðræðna GATT . Ákvæðið sem lagt er til að verði fellt brott er talið gefa færi á að beita mismunun eftir þjóðerni eða öðrum högum án þess að ástæða hafi verið gefin upp . Í reynd mun þessu ákvæði ekki hafa verið beitt . Ekki verður séð að þessi lagabreyting leiði til aukins kostnaðar fyrir ríkissjóð .